# KISKŐRÖS VÁROS POLGÁRMESTERE

### ELŐTERJESZTÉS

( a Képviselő-testület 2021. november 10-i rendkívüli ülésére)

## **TÁRGY: A 2442 HRSZ-ON NYILVÁNTARTOTT KISKŐRÖS, KOSSUTH L. ÚT 27. SZÁM ALATTI INGATLAN INGYENES HASZNÁLATBA ADÁSA KISKŐRÖS VÁROS NÉMET ÉS SZLOVÁK NEMZETISÉGI ÖNKORMÁNYZATA RÉSZÉRE**

Kiskőrös Város Önkormányzata a tulajdonában lévő 2442 hrsz-ú természetben Kiskőrös, Kossuth L. út 27. szám alatti ingatlanában teljeskörű infrastrukturális fejlesztéssel egy közösségi és rendezvény teret alakított ki. A Hagyományok Háza rendeltetésű ingatlan, mint szolgáltató központ biztosítja a helyi civil szervezetek és a nemzetiségek számára a helyszínt, kulturális rendezvényeik, előadásaik megrendezésére, hagyományok ápolásának őrzésére, továbbörökítésére. Az ingatlan üzemeltetője a Kőrösszolg Nonprofit Kft.

A nemzetiségi önkormányzatok a testületi működéssel összefüggő feladataikat továbbra is a Kiskőrös, Petőfi S. tér 1. szám alatti Polgármesteri Hivatal épületében látják el.

A Hagyományok Házában a német és a szlovák nemzetiségi önkormányzat részére saját irodahelyiség került kialakításra. Az előterjesztés mellékletét képező alaprajzon feltüntetett további ingatlanrészek pedig közös használatban vannak.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja alapján helyi közügyek, valamint a helyben biztosítható közfeladatok körében ellátandó helyi önkormányzati feladat a kulturális örökség helyi védelme, a 16. pontja alapján a nemzetiségi ügyek.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (13) bekezdésében foglaltak szerint a nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

Az Nvtv. 11.§ (10) bekezdésében foglaltak alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető.

Az Önkormányzat Kiskőrös Város Német és Szlovák Nemzetiségi Önkormányzata részére határozatlan ideig biztosítaná a Hagyományok Házába ingyenes használatát, a nemzetiségi önazonosságuk megőrzése, továbbörökítése érdekében a hagyományok, kultúra ápolásával összefüggő feladataik ellátására.

Az ingatlan Kiskőrös Város Német és Szlovák Nemzetiségi Önkormányzatával, valamint Kiskőrös Város Önkormányzatával és a Kőrösszolg Nonprofit Kft.-vel közös használatba kerül. A programok, események szervezését a Jánosvitéz Látogatóközpont koordinálja.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendeletének 27.§ (4) bekezdésében foglaltak szerint az önkormányzati vagyon használati, hasznosítási jogának ingyenes átengedésére a Képviselő-testület jogosult.

A fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

**Kiskőrös, 2021. november 08.**

 **Domonyi László s.k.,**

 **polgármester**

**HATÁROZAT-TERVEZET**

Kiskőrös Város Képviselő-testülete

1. egyetért azzal, hogy Kiskőrös Város Önkormányzata korlátozottan forgalomképes törzsvagyonát képező, Kiskőrös belterületi 2442 hrsz-on nyilvántartott, természetben Kiskőrös, Kossuth L. út 27. szám alatti ingatlanban egy 12,48 m2 alapterületű iroda és egy 26,54 m2 alapterületű foglalkoztató helyiséget kizárólagos, valamint az előterjesztés mellékletét képező alaprajzon feltüntetett előtér, konyha, rendezvény-tér, mosdók, raktár, udvar és terasz részt közös használatba adja ingyenesen, határozatlan ideig Kiskőrös Város Szlovák Nemzetiségi Önkormányzata részére, a határozat-tervezet 1. számú mellékletét képező haszonkölcsön szerződésben foglalt feltételekkel, a nemzetiségi ügyek, kulturális örökség helyi védelme céljára.
2. egyetért azzal, hogy Kiskőrös Város Önkormányzata korlátozottan forgalomképes törzsvagyonát képező, Kiskőrös belterületi 2442 hrsz-on nyilvántartott, természetben Kiskőrös, Kossuth L. út 27. szám alatti ingatlanban egy 13,20 m2 alapterületű iroda helyiséget kizárólagos, valamint az előterjesztés mellékletét képező alaprajzon feltüntetett előtér, konyha, rendezvény-tér, mosdók, raktár, udvar és terasz részt közös használatba adja ingyenesen, határozatlan ideig Kiskőrös Város Német Nemzetiségi Önkormányzata részére, a határozat-tervezet 2. számú mellékletét képező haszonkölcsön szerződésben foglalt feltételekkel, a nemzetiségi ügyek, kulturális örökség helyi védelme céljára.
3. felhatalmazza a polgármestert a határozat-tervezet 1. és 2. számú mellékletét képező haszonkölcsön-szerződések megkötésére.

**Felelős:** polgármester

**Határidő:** értelemszerűen